**КОМИ РЕСПУБЛИКАСА ЛИЦЕНЗИЯ СЛУЖБАЛÖН ТШÖКТÖД**

**Коми Республикаса лицензия службаö воöм гражданалысь шыöдчöмъяс видлалöм кузя государственнöй услуга сетан административнöй регламент вынсьöдöм йылысь**

«Россия Федерацияса гражданалысь шыöдчöмъяс видлалан пöрадок йылысь» 2006 во ода-кора тöлысь 2 лунся 59-ФЗ №-а Федеральнöй оланпас, «Государственнöй могъяс збыльмöдöм (государственнöй услугаяс сетöм) кузя административнöй регламентъяс лöсьöдан да вынсьöдан пöрадок йылысь» Коми Республикаса Правительстволысь 2009 во урасьöм тöлысь 12 лунся 24 №-а шуöм збыльмöдöм могысь тшöкта:

1. Вынсьöдны Коми Республикаса лицензия службаö воöм гражданалысь шыöдчöмъяс видлалöм кузя государственнöй услуга сетан административнöй регламент.

2. Тайö Тшöктöд олöмö пöртöм бöрся видзöда ачым.

Юрнуöдысь С.А.Усачёв

Сыктывкар

2010 вося косму тöлысь 6 лун

35-0 №

ВЫНСЬÖДÖМА

Коми Республикаса лицензия службалöн

2010 во косму тöлысь 6 лунся

35-0 №-а тшöктöдöн

**КОМИ РЕСПУБЛИКАСА ЛИЦЕНЗИЯ СЛУЖБАÖ ВОÖМ ГРАЖДАНАЛЫСЬ ШЫÖДЧÖМЪЯС ВИДЛАЛÖМ КУЗЯ ГОСУДАРСТВЕННÖЙ УСЛУГА СЕТАН**

**АДМИНИСТРАТИВНÖЙ РЕГЛАМЕНТ**

1. **Панас**

1.1. Коми Республикаса лицензия службаö воöм гражданалысь шыöдчöмъяс видлалöм кузя государственнöй услуга сетан административнöй регламент (водзö – Регламент) урчитö Коми Республикаса лицензия службалöн административнöй процедураяслысь да административнöй действиеяслысь кадколастсö да мунанногсö, Коми Республикаса лицензия службаö воöм гражданалысь шыöдчöмъяс (водзö – шыöдчöм) видлалöм кузя государственнöй услуга сетiгöн сылöн тэчас юкöдувъяс да чина йöз костын öтув уджалöм.

1.2. Шыöдчöмъяс видлалöм кузя государственнöй услугасö (водзö – государственнöй услуга) сетö Коми Республикаса лицензия служба (водзö – Служба).

1.3. Государственнöй услуга сетсьö со мый серти:

Россия Федерацияса Оланподув (Российскöй газет, 2009 вося тöвшöр тöлысь 21 лун, 7 №);

Коми Республикаса Оланподув (Коми Республикаса Медвылыс Сöветлöн индöд-тшöктöмъяс, 1994, 2 №, 21 ст.);

«Россия Федерацияса гражданалысь шыöдчöмъяс видлалан пöрадок йылысь» 2006 во ода-кора тöлысь 2 лунся 59-ФЗ №-а Федеральнöй оланпас (Россия Федерацияса аконодательство собрание, 2006, 19 №, 2060 ст.).

1.4. Государственнöй мог збыльмöдан помшуöмöн лоö:

1) шыöдчöмын индöм юалöмъяс серти решениеяс примитöм йылысь босьтысьлы гижöмöн либö устнöя гöгöрвоöдöм либö сы серти вочакыв сетöмын подулалöмöн öткажитöм;

2) лöсялана органъясö либö чина йöзлы, кодъяслöн компетенцияö пырö решайтны шыöдчöмын пуктöм могъяссö, шыöдчöм мöдлаö мöдöдöм йылысь босьтысьлы юöртöм.

 1.5. Юридическöй фактöн, мыйöн помасьö государственнöй услуга сетöм, лоö:

- государственнöй услуга босьтысьлы гижöмöн вочавидзöм,

- государственнöй услуга босьтысьлы консультация устнöя сетöм,

- гижöмöн шыöдчöм мöдлаö колана ногöн мöдöдöм йылысь государственнöй услуга босьтысьлы юöртöм,

- государственнöй услуга босьтысьлы вочакыв аслыс сетöм (кырымпас босьтöмöн).

1.6. Государственнöй услуга босьтысьясöн вермасны лоны торъя йöз – Россия Федерацияса граждана, йöзмуса граждана да гражданствотöм йöз, Россия Федерацияса войтыркостса сёрнитчöмöн либö федеральнöй оланпасöн урчитöм случайяс кындзи (водзö – шыöдчысьяс).

**2. Государственнöй услуга сетан пöрадок дорö корöмъяс**

Государственнöй услуга сетсьö дон босьттöг.

2.1. Государственнöй услуга сетан правилöяс йылысь юöртан пöрадок.

2.1.1. Государственнöй услуга сетан правилöяс йылысь , а сiдзжö сiйöс сетанног йылысь юöр позьö босьтны:

- веськыда Службаын;

- телефон пыр;

- Öтуввез везын йöзöдöмöн;

- шыöдчысьяслöн гижöмöн шыöдчöмöн.

2.1.2. Службалöн места, справкаяс да консультацияяс вылö телефонъяс, Öтуввез-сайт:

Службалöн инпас да пошта инпас: 167983, Коми Республика, Сыктывкар, Интернациональнöй ул., 108 к..

Шыöдчöмъяс ыстöм вылö электроннöй инпас:

E-mail: lic@rkomi.ru.

Службалöн официальнöй сайт: <http://lic.rkomi.ru>.

2.1.3. Службалöн уджаланног (режим) йылысь юöр:

Выльлун – Четверг 8.45-сянь – 18.00-öдз

Пекнича 9.00-сянь – 17.00-öдз

Пажын 13.00-сянь – 14.00-öдз

Субöта-вежалун шойччан лун

Службалöн уна канала телефонъяс:

(8212) 24-24-92, 24-62-39, 24-35-90.

2.1.4. Тайö административнöй регламентлöн 2.1.1 – 2.1.3 пунктъясын индöм юöрсö йöзöдöма «Öтуввез» везын Службалöн официальнöй сайтын, а сiдзжö юöртсьö справкаясла да консультацияясла шыöдчан телефонъяс пыр.

2.1.5. Шыöдчысьяслöн гижöмöн шыöдчöмъяс серти вочакывсö мöдöдöны пошта пыр шыöдчысьлöн инпас серти гижöмöн шыöдчöм регистрируйтан лунсянь 30 лунöн.

2.1.6. Торъя случайяс дырйи, а сiдзжö кор Служба мöдöдö шыöдчöм видлалöм могысь мукöд государственнöй органö, меставывса асвеськöдлан органö да мукöд чина йöзлы индöм ногöн колана документъяс да материалъяс корöм йылысь запрос, сэки Службаса юрнуöдысьлöн (юрнуöдысьöс вежысьлöн) эм право нюжöдны шыöдчöм видлалан кадсö, но 30 лунысь абу дырджык вылö та йылысь шыöдчысьöс юöртöмöн да нюжöдан помкасö индöмöн.

2.1.7. Телефон звöнок вылö вочавидзигöн да шыöдчысьясöн асланыс шыöдчöмъяс дырйи Службаса специалистъяслы колö, воöм запрос серти, сетны со кутшöм юöр:

- воöм номеръяс йылысь, кутшöмöн регистрируйтöма Службалöн делопроизводствоын шыöдчöмъяс;

- государственнöй услуга сетöм кузя нормативнöй правовöй актъяс йылысь (нормативнöй акт ним, номер, кадпас);

- государственнöй услуга сетöм кузя юöр Службалöн Öтуввез-сайтын йöзöдан места йылысь;

- государственнöй услуга сетан правилöяс йылысь мукöд юöр.

2.1.8. Государственнöй услуга сетан пöрадок йылысь юöр босьтöм могысь шыöдчысьöн телефон пыр Службаö шыöдчöм дырйи специалистлы, кодi вочавидзö шыöдчысьлы да кывкутö государственнöй услуга сетöм вöсна, колö висьтавны: овсö, нимсö, вичсö, чинсö, юкöн нимсö.

Телефон пыр сёрнитiгöн специалистлы колö сёрнитны стöча, оз позь сёрнитны мукöд орчча йöзкöд да дугдывны сёрнитны мöд аппарат вылö звöнитöм понда.

2.1.9. Службалöн Öтуввез-сайтын йöзöдöны татшöм юöр:

- государственнöй услуга сетöм регламентируйтысь нормаа законодательнöй да мукöд нормативнöй правовöй актлöн текстъяс;

- тайö регламентсö;

- Службалысь инпас, уджалан график (режим), телефон номеръяс.

2.2. Государственнöй услуга сетан кад.

2.2.1. Гижöмöн шыöдчöмъяс видлалан кад – Службаын гижöмöн шыöдчöм регистрируйтан лунсянь 30 лун.

2.2.2. Гежöд случайяс дырйи, а сiдзжö кор Служба колана ногöн мöдöдö шыöдчöм видлалöм вылö колана документъяс да материалъяс босьтöм йылысь запрос мукöд государственнöй органö, меставывса асвеськöдлан органö да мукöд чина йöзлы, ёрдъяс кындзи, дознание органъяс да предварительнöй следствие органъяс кындзи, Службаса юрнуöдысьлöн эм право нюжöдны шыöдчöм кадсö 30 лунысь оз дырджык вылö та йылысь шыöдчысьöс юöртöмöн да нюжöдан помкаяссö индöмöн.

2.2.3.Шыöдчöм сетiгöн öчередьын виччысян кадыс оз вермы лоны 10 минутысь дырджык.

Гражданаöс ас сёрнинаныс примитöм дырйи виччысян кадыс оз вермы лоны 30 минутысь дырджык.

2.2.4. Государственнöй услуга сетöм дырйи административнöй поцедура лыддьöгсö да найöс збыльмöдан меддыр кадсö вайöдöма тайö регламентлöн 3 юкöдын.

2.3. Службаын государственнöй услуга

сетан местаяс дорö корöмъяс.

2.3.1. Государственнöй услуга сетан местаяс колö могмöдны бур условиеясöн Россия Федерацияса законодательствоöн урчитöм корöмъяс серти шыöдчысьясöс, чина йöзöс, сы лыдын могмöдны вермытöмъяслысь налöн шыöдчöм серти государственнöй услуга сетан правосö.

2.3.2. Государственнöй услуга сетiгöн шыöдчысьясöс могмöдöны бур условиеясöн, сы лыдын колана ногöн оборудуйтöны примитан, виччысян, юöр босьтан да колана документ гижан жыръясöн, сы лыдын могмöдöны збыльмöдны вермытöмъяслысь правосö налöн шыöдчöм серти государственнöй услуга босьтöм вылö, а сiдзжö Службаса чина йöзлы лöсьöдöны государственнöй услуга сетöм вылö колана условиеяс.

Государственнöй услуга сетан местаясын эмöсь öтув вöдитчанiнъяс (асмогасянiнъяс) да волысьяслысь вылыс кöлуй видзанiнъяс.

2.3.3. Зданиелöн, кöнi меститчöма Служба, пыранiнö оборудуйтöны табличка, кöнi пасйöны Службалысь нимсö Коми Республикаса государственнöй кывъяс вылын.

2.3.4. Шыöдчысьясöс примитöны Службаса торъя жыръясын, кытчö öшöдöны табличкаяс, кöнi пасйöны кабинетлысь номер, государственнöй мог збыльмöдöмысь кывкутысь Службалöн тэчасса юкöдувъяслысь ним, могмöдöны улöсъясöн, пызанъясöн (стойкаясöн). Пызанъяс вылын (стойкаяс вылын) эм гижан бумага да канцелярскöй кöлуй (шарикöвöй ручкаяс).

2.3.5. Шыöдчысьяслöн виччысян местаяс могмöдöны улöсъясöн, лабичьясöн, креслöясöн.

2.3.6. Юöр босьтöм да документъяс оформитöм могысь шыöдчысьясöс могмöдöны местаясöн, кöнi эмöсь улöсъяс, пызанъяс (стойкаяс).

2.3.7. Службаса чина мортлысь быд уджалан места оборудуйтöны персональнöй компьютерöн юöръяслöн колана юöртан базаясö пырöмöн, печатайтан да сканируйтан устройствоясöн.

2.4. Гижöмöн шыöдчöм дорö корöмъяс.

2.4.1. Гижöмöн шыöдчöмын колö гижны:

1) Служба ним либö лöсялана чина мортлысь ов, ним, вич либö лöсялана чина мортлысь чин;

2) шыöдчысьлысь ов, ним, вич (бöръясö – эм кö);

3) пошта инпас, мый серти колö мöдöдны вочакыв либö шыöдчöм мöдлаö мöдöдöм йылысь уведомление;

4) асьсö шыöдчöмсö, мöд ног кö шыöдчысьöн гижöм вöзйöмъяс, шыöдчöмъяс, норасьöмъяс;

5) шыöдчысьлысь кырымпас да шыöдчан кадпас.

2.4.2. Колана дырйи ассьыс подулалöмсö эскöдöм могысь шыöдчысь пуктö гижöмöн шыöдчöм дорö документъяс да материалъяс либö налысь копияяс.

2.5. Случайяс, кор шыöдчöм серти вочакывсö оз сетны

«Россия Федерацияса гражданалысь шыöдчöмъяс видлалан пöрадок йылысь» 2006 во ода-кора тöлысь 2 лунся 59-ФЗ №-а Федеральнöй оланпаслöн 11 статья вылö подуласьöмöн:

1) кор гижöмöн шыöдчöмын абу индöма шыöдчысьлысь овсö да пошта инпассö, мый серти колö мöдöдны вочакывсö, сэки шыöдчöм серти вочакывсö оз сетны;

2) кор шыöдчöмын обжалуйтöны ёрдлысь решение, сэки сiйöс бергöдöны гражданинлы, кодi мöдöдiс шыöдчöмсö, ёрдлысь сiйö решение обжалуйтан пöрадоксö гöгöрвоöдöмöн;

3) кор индöм шыöдчöмын эмöсь дасьтана, вöчана либö вöчöм нин праволы паныд лоöмтор йылысь юöр, а сiдзжö морт йылысь, кодi сiйöс дасьтö, вöчö либö вöчöма нин, сэки шыöдчöмсö колö мöдöдны дзик пыр юрнуöдысьöн, либö юрнуöдысьöс вежысьöн сылöн компетенция серти государственнöй органö;

4) кор гижöмöн шыöдчöмсö оз позь лыддьыны, сэки сы вылö вочакывсö оз сетны, да сiйöс оз видлавны, мы йылысь юöртöны шыöдчысьлы, сылысь овсö да пошта инпассö позьö кö лыддьыны;

5) кор шыöдчöмын индöм юалöм вылö вочакывсö оз позь сетны, сы вöсна мый юöрас эм государственнöй либö федеральнöй оланпасöн видзан мукöд гуся юöр, сэки шыöдчысьлы юöртöны, мый юалöм серти вочакывсö сетны позянлуныс абу индöм юöрсö паськöдны позьтöмлун вöсна;

6) кор гижöмöн шыöдчöмын эмöсь ёрччана либö увтыртана кывъяс, чина мортлöн, а сiдзжö сылöн семьяö пырысьяслöн олöмлы, дзоньвидзалунлы да эмбурлы грöзитöм, сэки шыöдчöмын индöм юалöмъяс вылас позьö оз вочавидзны да юöртöны шыöдчысьöс, мый оз позь лёкногöн вöдитчыны правоöн;

7) кор гижöмöн шыöдчöмын эм юалöм, мый вылö шыöдчысьлы унаысь нин (кыкысь да унджык) вöлi сетлöма гижöмöн вочакыв водзынджык мöдöдлöм шыöдчöмъяскöд йитöдын, да та дырйи шыöдчöмын оз вайöдсьыны выль помкаяс да лоöмторъяс, сэки Службаса юрнуöдысьлöн эм право примитны öчереднöй шыöдчöмлöн подувтöмлун йылысь да сiйö юалöм серти шыöдчыськöд письмöасьны дугдöм йылысь решение. Шыöдчыськöд письмöасьны дугдöм вылö быть условиеöн лоö сiйö, мый индöм шыöдчöмсö эз нин öтчыд мöдöдлiсны Службаö.

**III. Административнöй процедураяс**

Государственнöй услуга сетöмö пырöны татшöм административнöй процедураяс (Административнöй процедураяс сетанноглöн блок-схемасö индöма содтöдын):

- гижöмöн шыöдчöмъяс примитöм да регистрируйтöм;

- гижöмöн шыöдчöмъяс видлалöм да вочакыв дасьтöм;

- шыöдчысьясöс ас сёрнинаныс примитöм.

3.1. Гижöмöн шыöдчöмъяс примитöм да регистрируйтöм.

3.1.1. Юридическöй фактöн, мый лоö подулöн административнöй процедура заводитöм вылö, лоö Службаö воöм гижöмöн шыöдчöм либö мукöд государственнöй органсянь тшöктöм серти видлалöм могысь шыöдчöм сопроводительнöй письмööн.

3.1.2. Гижöмöн шыöдчöмъяссö вермасны вайны асьныс, пошта пыр, öтувъя вöдитчан юöртан системаяс пыр.

3.1.3.Регистрируйтöны нуöдöны учёт став воöм шыöдчöмъяс серти, тшöтш найöс, кутшöмъяс форма сертиыс оз лöсявны тайö регламентлöн 2.4 пунктöн урчитöм корöмъяслы. Шыöдчöмъяссö регистрируйтöны Службаса электроннöй документооборот системаын уджалан лунöн либö налöн воан кадпассянь мöд уджалан лунö.

3.1.4. Шыöдчöмъяс вылын пуктöны штамп, кöнi индöны пыран номер да регистрируйтан кадпас. Регистрируйтiгöн гижöны учёт нуöдан карточка, кöнi:

1) шыöдчöмö пуктöны регистрируйтан номер;

2) индöны шыöдчысьлысь овсö да инициалъяссö (нимтан вежлöгын) да да сылысь пошта инпас;

3) пасйöны шыöдчöм воанногсö (письмö, электроннöй письмö, телеграмма, факс). Письмöыс кö мöдöдöма Служба инпас вылö мöдлаысь, сэки индöны, кытысь сiйö воис (Россия Федерацияса Президентлöн Администрацияысь, Коми Республикаса Юралысьлöн да Коми Республикаса Правительстволöн Администрацияысь да с.в.), индöны сопроводительнöй письмöлысь кадпассö да петан номерсö.

3.1.5. Став шыöдчöмсö индöны контроль улö.

3.1.6. Шыöдчöмсö лыддьöны, урчитöны сылысь тематика, индöны шыöдчысьöн гижöм юалöмъяс.

Шыöдчöмсö прöверитöны сы вылö, волiс-ö сiйö водзын, колана дырйи сверитöны архивысь воддза гижлöм шыöдчöмыскöд.

3.1.7. Öтувъя вöдитчан юöртан системаяс серти Службаö воöм шыöдчöмсö лэдзöны бумага вылö, мый бöрын регистрируйтöны да видлалöны тайö регламентöн урчитöм пöрадок серти.

3.1.8. Регистрируйтöм бöрын шыöдчöмъяссö сiйö жö луннас мöдöдöны Службаса юрнуöдысьлы водзö Службаса тэчаса юкöдувъясö найöс юклöм могысь, кодъяслöн компетенцияö пырö видлавны лöсялана юалöмъяссö.

3.1.9. Шыöдчöмъяс примитöм да регистрируйтöм кузя административнöй процедура збыльмöдан меддыр кадыс оз вермы лоны куим лунысь дырджык, мый лыддьыссьö Службаö шыöдчöм воан кадпассянь да регистрируйтöм шыöдчöмсö Службаса тэчаса юкöдувъясö видлалöм вылö сетан кадпасöдз.

3.1.10. Гижöмöн шыöдчöм примитöм да регистрируйтöм кузя административнöй процедура збыльмöдан помшуöмöн лоö Службаса электроннöй документооборот системаын регистрируйтöм да воöм шыöдчöмъяссö Службаса тэчаса юкöдувъясö видлалöм вылö мöдöдöм.

3.2. Гижöмöн шыöдчöмъяс видлалöм да вочакыв дасьтöм.

3.2.1. Юридическöй фактöн, мый лоö подулöн гижöмöн шыöдчöмъяс видлалöм да вочакыв дасьтöм вылö, лоö регистрируйтöм гижöмöн шыöдчöмлöн Службаса тэчаса юкöдулö видлалöм вылö воöм.

3.2.2. Тэчаса юкöдувса начальник, кодлы тшöктöма видлавны шыöдчöмсö, сiйö жö луннас примитö котыртан решение, кутшöм ногöн водзö видлавны шыöдчöмсö.

3.2.3. Сэтшöм случай дырйи, кор шыöдчöм видлалöм йылысь тшöктöмсö сетöма некымын тэчаса юкöдувлы, сэки шыöдчöмлысь подлинниксö мöдöдöны тэчаса юкöдувлы – кывкутысь збыльмöдысьлы (кодöс индöма тшöктöмын медводдзаöн), копияяссö мöдöдöны тэчаса юкöдувъяслы – тшöктöмсö öтлаын збыльмöдысьяслы.

3.2.4. Кывкутысь збыльмöдысьöн индöм кадö, мый оз вермы лоны 20 лунысь дырджык, öтлаын збыльмöдысьяс мöдöдöны кывкутысь збыльмöдысьлöн инпас серти ассьыныс вöзйöмъяс компетенция серти.

3.2.5. Чина морт, кодлы тшöктöма дасьтыны вочакыв гражданинлöн шыöдчöм вылö, тöдмасьö шыöдчöмкöд да сыкöд пуктöм материалъяскöд, сы лыдын медым урчитны шыöдчысьлысь гöгöрвоöдöм подулалöмсö да примитны сылысь правояссö, вöлясö да оланпас серти интересъяссö дорйöм кузя мераяс, а колана дырйи корö колана юöр.

3.2.6. Сэтшöм случай дырйи, кор гижöмöн шыöдчöмын эмöсь юалöмъяс, мый серти могъяссö решитöмыс оз пыр Службалöн компетенцияö, сэки шыöдчöмсö мöдöдöны регистрируйтан лунсянь сизим лунöн лöсялана органö либö лöсялана чина мортлы, кодъяслöн компетенцияö пырö решитны шыöдчöмын индöм могъяссö, шыöдчöм мöдöдысь гражданинöс шыöдчöм мöдлаö мöдöдöм йылысь юöртöмöн.

3.2.7. Сэтшöм случайяс дырйи, кор тшöктöмсö збыльмöдöм вылö колö нуöдны прöверкаяс, корны содтöд материалъяс либö примитны мукöд мера, сэки тшöктöмсö збыльмöдан кадсö Службаса юрнуöдысь вермас нюжöдны, но 30 лунысь оз дырджык вылö.

Тайö могъяссö олöмö пöртöм вылö тэчаса юкöдувса начальник, кодi кывкутö тшöктöм збыльмöдöм вöсна, тшöктöм збыльмöдан кад кольтöдз 3 лунысь оз сёрджык сетö Службаса юрнуöдысь ним вылö служебнöй записка тшöктöм збыльмöдан кад нюжöдны подулалöмöн.

Сэтшöм случай дырйи, кор Службаса юрнуöдысь разрешитö нюжöдны тшöктöм збыльмöдан кад, сэки шыöдчысьлöн инпас серти мöдöдöны уведомление Службаса юрнуöдысьöн кырымалöмöн, сылöн шыöдчöм вылö вочакыв мöдöдан кадсö индöмöн.

3.2.8. Шыöдчысьяслы да государственнöй органъясö вочакывъяссö печатайтöны делопроизводство кузя инструкция серти урчитöм формаа бланкъяс вылын.

3.2.9. Вочакывйын стöча, сьöрсьöн-бöрсьöн, дженьыда да тырвыйö колö гöгöрвоöдны шыöдчöмын индöм став юалöмсö.

3.2.10. Шыöдчысьлöн шыöдчöмыс лыддьыссьö видлалöмöн, кор шыöдчысьлы сетöма гижöмöн вочакыв шыöдчöмын индöм юалöмъяс серти.

3.2.11. Сэтшöм случай дырйи, кор шыöдчöмыс воис Службаö видлалöм вылö Коми Республикаса Юралысьлöн да Коми Республикаса Правительстволöн Администрациясянь, государственнöй власьт органъяссянь, сэки шыöдчöм видлалан помшуöмъяс йылысь юöр шыöдчысьлы вочакывлöн копиякöд мöдöдсьöны лöсялана государственнöй органö.

3.2.12. Выльысь шыöдчöм дырйи шыöдчöмъяс видлавсьöны содтöд, кор аддзöны выль лоöмтръяс либö вежсьöмъяс нормативнöй правовöй ладмöдöмын шыöдчöмын индöм юалöм решитöм юкöнын.

3.2.13. Гижöмöн шыöдчöмъяс видлалöм кузя административнöй процедураяс збыльмöдан помшуöмöн лоö:

1) шыöдчöмын индöм юалöмъяс серти решение йылысь шыöдчысьлы гижöмöн гöгöрвоöдöм;

2) шыöдчöмсö чина йöзлы, органъяслы да организацияяслы мöдöдöм, кодъяслöн компетенцияö пырö решитны шыöдчöмын индöм юалöмъяссö.

3.3. Шыöдчысьясöс сёрниöн примитöм.

3.3.1. Шыöдчысьясöс ас сёрнинаныс примитö Службаса юрнуöдысь да сiйöс вежысьяс асланыс уджалан кабинетъясын, а Коми Республикаын муниципальнöй юкöнъясö ветлöм дырйи – Коми Республикаса Юралысьлöн общественнöй водзвежöсъясын.

3.3.2. Службаса юрнуöдысьясöн уполномочитöм чина морт вöчö гижöд шыöдчысьясöс ас сёрнинаныс примитöм кузя журналын.

3.3.3. Шыöдчöмлысь устнöя шыöдчöмсö пасйöны ас сёрниöн примитöм кузя журналын. Сэтшöм случай дырйи, кор устнöя висьталöмторъясыс да лоöмторъясыс тöдчана да сiйöс оз ков содтöд прöверитны, сэки шыöдчöм вылö вочакывсö сетöны шыöдчысьлöн сöглас серти устнöя ас сёрниыс дырйи, мый йылысь пасйöны ас сёрниöн примитöм кузя журналын. Мукöд случай дырйи ас сёрниöн примитöм дырйи шыöдчысьлы индöм юалöмъяс серти помшуöмъяс кузя 30 лунöн мöдöдöны гижöмöн вочакыв.

3.3.4. Шыöдчысьяссянь ас сёрни дырйи гижöмöн шыöдчöмъяссö колö регистрируйтны да видлавны урчитöм тайö регламентöн пöрадок серти. Шыöдчысьлысь гижöмöн шыöдчöм примитöм йылысь пасйöны ас сёрниöн примитöм кузя журналын.

3.3.5. Кор ас сёрниöн примитöм дырйи лоö казялöма, мый гражданинöн индöм юалöмъяссö решитöмыс оз пыр Службалöн компетенцияö, сэки шыöдчысьлы висьталöны, кытчö сылы колö шыöдчыны.

Ас сёрни дырйи шыöдчысьлы вермасны öткажитны водзö шыöдчöмсö видлалöмын, сылы кö водзын нин вöлi вочавидзöма шыöдчöмын индöм юалöмъяс серти.

3.3.6. Ас сёрни котыртöм бöрся, шыöдчысьяслысь шыöдчöмъяслöн, мый видлалöны Службаын ас сёрни дырйи, учёт нуöдöм бöрся, Службаö воöм гражданасянь гижöмöн шыöдчöмъяс видлалöм бöрся контроль нуöдö öтувъя юкöнса начальник.

3.3.7. Ас сёрниöн примитöмлöн помшуöмöн лоö юалöм серти гöгöрвоöдöм, мыйöн шыöдчис шыöдчысь, либö шыöдчысьлы гижöмöн чина йöзöн вочакыв мöдöдöм йылысь органъясö либö организацияясö тшöктöм мöдöдöм, кутшöмъяслöн компетенцияö пырö решитны шыöдчöмын индöм юалöмъяс.

**IV. Государственнöй услуга сетöм бöрся видзöдан**

**пöрадок да контроль**

4.1. Службаса чина йöзöн тайö административнöй регламентлысь положениеясö кутчысьöм да збыльмöдöм бöрся видзöдöны Службаса тэчаса юкöдувъясса юрнуöдысьяс.

4.2. Шыöдчысьяслысь гижöмöн шыöдчöмъяс збыльмöдöм бöрся видзöдö да Службаса юрнуöдысьлысь тшöктöмъяс, мый индöма гижöмöн шыöдчöмъяс збыльмöдöм кузя резолюцияын, збыльмöдöм бöрся видзöдö öтувъя юкöн. Збыльмöдöм бöрся видзöдöмö пырö документъяс ас кадö да бура вöчöм бöрся контроль.

4.3. Шыöдчöмъяс видлалöм йылысь тшöктöмъяссö киритöны шыöдчöмъяслы вочакывъяс мöдöдöм бöрын.

4.4. Збыльмöдöмöн лыддьыссьöны гижöмöн шыöдчöмъяс, мый серти видлалöма шыöдчöмын индöм став юалöмсö, примитöма колана мераяс да шыöдчысьлы сетöма тырвыйö вочакывъяс.

Тшöктöмъяс, кутшöмъяс серти нюжöдöма збыльмöдан кадъяс, киритсьöны контрольысь шыöдчысьяслы бöръя вочакыв мöдöдöм бöрын.

4.5. Шыöдчысьяссянь шыöдчöмъяс кузя тшöктöмъяс либö ставнас документсö контрольысь киритöм йылысь пасйö öтувъя юкöнса уджалысь электроннöй документооборот öтувъя системаö.

4.6. Службасö уджалысьяс кывкутöны тайö административнöй регламентлöн корöмъясö кутчысьöм вöсна, государственнöй услуга сетiгöн вöчöмтор (вöчтöмтор) да примитан решениеяс вöсна.

**V. Чина мортлысь государственнöй услуга збыльмöдiгöн вöчöмторъяс (вöчтöмторъяс), а сiдзжö примитöм решение обжалуйтан пöрадок**

5.1. Ёрдöдз обжалуйтанторнас вермас лоны тайö административнöй регламентын индöм административнöй процедураяс збыльмöдан пöрадок торкалöм, а сiдзжö государственнöй услуга сетiгöн решениеяс примитöм вöсна кывкутысь Службаса чина йöзлöн вöчöмторъяс (вöчтöмторъяс).

5.2. Ёрдöдз обжалуйтан процедура заводитчöм вылö подулöн лоö колана мортöн Службаса чина мортлöн вöчöмтор (вöчтöмтор) вылö гижöмöн норасьöм Службаса юрнуöдысьлы мöдöдöм.

5.3. Гижöмöн норасьöмын пасйöны:

1) колана мортлысь ов, ним, вич;

2) норасьöм вылö вочакыв мöдöдöм вылö йитчан телефон да пошта инпас;

3) норасьöмсö.

Норасьöмъяссö примитöны татшöм инпас кузя: Сыктывкар, Интернациональнöй ул., 108 к.

5.4. Гижöмöн норасьöмсö колö видлавны сiйöс регистрируйтöмсянь 30 лунöн. Гежöд случайяс дырйи, а сiдзжö кор мöдöдöны запрос, мый артыштöма 2006 во ода-кора тöлысь 2 лунся 59-ФЗ №-а Федеральнöй оланпаслöн 10 статьяса 2 юкöнöн, сэки Службаса юрнуöдысьлöн (юрнуöдысьöс вежысьлöн) эм право нюжöдны норасьöм видлалан кадсö, но 30 лунысь оз дырджык вылö, колана мортöс быть юöртöмöн.

5.5. Колана мортлысь шыöдчöмсö, кöнi обжалуйтöма торъя йöзлысь решениеяс, вöчöмторъяс (вöчтöмторъяс), оз вермыны мöдöдны сiйö чина йöзлы видлалöм да (либö) вочавидзöм вылö.

5.6. Кор видлалöм бöрын норасьöмсö лыддьöма подулалöмöн, сэки примитöны решение, медым сетны государственнöй услугасö тырвыйö да примитны мераяс кывкутны Службаса уджалысьлы, кодi лэдзис торкалöмсö государственнöй услуга сетiгöн.

5.7. 2006 во ода-кора тöлысь 2 лунся 59-ФЗ №-а Федеральнöй оланпаслöн 11 статья вылö подуласьöмöн норасьöм вылö вочакывсö оз сетны, кор:

1) норасьöмын абу гижöма норасьöм мöдöдысь шыöдчысьлысь даннöйяссö да пошта инпассö, мый серти колö мöдöдны вочакыв;

2) норасьöмын эмöсь ёрччана либö увтыртана кывъяс, чина мортлöн, а сiдзжö сылöн семьяö пырысьяслöн олöмлы, дзоньвидзалунлы да эмбурлы грöзитöм;

3) норасьöмсö оз позь лыддьыны:

4) норасьöмын эмöсь норасьöмъяс, мый вылö гражданинлы унаысь нин вöлi гижöмöн вочавидзöма водзын мöдöдлöм норасьöмъяс серти, да та дырйи норасьöмын абу вайöдöма выль подувъяс либö лоöмторъяс.

5.8. Норасьöм серти вочавидзны öткажитчöм дырйи шыöдчысьöс юöртöны гижöмöн öткажитан помка йылысь пасйöмöн, сэтшöм случай кындзи, мый индöма тайö Регламентлöн 5.7 пунктса 1 подпунктын.

5.9. Ёрдöдз обжалуйтан помшуöмöн лоö норасьöмын индöм став юалöмсö видлалöм, колана мераяс примитöм да норасьöмын индöм юалöмъяс серти гижöмöн вочакыв мöдöдöм.

5.10. Гражданинлöн эм право обжалуйтны сылысь шыöдчöмъяс видлалöм кузя действиеяссö да сiйöс видлалан помшуöмъяс кузя примитöм решениеяссö Россия Федерацияса законодательствоöн урчитöм ёрд пöрадок серти.

Коми Республикаса лицензия службаö

воöм гражданалысь шыöдчöмъяс видлалöм

кузя государственнöй услуга сетан

административнöй регламент дорö

содтöд

Коми Республикаса лицензия службаö воöм гражданалысь шыöдчöмъяс видлалöм кузя государственнöй услуга сетанноглöн блок-схема

|  |  |  |
| --- | --- | --- |
|  | Гражданинлöн шыöдчöм |  |
| Гражданаöс ас сёрниöн примитöм |  | Гижöмöн шыöдчöмъяс примитöм да регистрируйтöм |
| Юалöм серти гöгöрвоöдöм | Шыöдчöмыс лöсялö корöмъяслы | Шыöдчöмыс оз лöсяв корöмъяслы |
|  | Гражданалысь гижöмöн шыöдчöмъяс видлалöм | Вочакывсö оз сетны |
| Гижöмöн шыöдчöм мöдлаö мöдöдöм йылысь юöртöм | Шыöдчöм вылö вочакыв дасьтöм |

Кузнецова, 20 528 пас